Brandweer spook deur die nag met brand by CeresDie brand het Dinsdagmiddag bokant die Waverly Hills-wynlandgoed op die R46 tussen Ceres en Wolseley in die Wes-Kaap uitgebreek (Foto: Verskaf) Sowat 73 brandbestryders was deur die nag besig met aktiewe brandbestryding nadat ŉ brand Dinsdagmiddag bokant die Waverly Hills-wynlandgoed op die R46 tussen Ceres en Wolseley in die Wes-Kaap uitgebreek het. Die brand het teen Woensdagoggend steeds gewoed en vlamme word in verouderde, digte plantegroei deur ŉ ligte bries aangeblaas. Brandbestryders van die Kaapse Wynland-distriksmunisipaliteit asook brand- en gekontrakteerde grondspanne van NCC Wildfires en Cape Nature is Dinsdag omstreeks 16:30 na die toneel ontbied. Brandbestryders het deurnag gespook om die brand in bedwang te bring (Foto: Verskaf) Volgens Jo-Ann Otto, woordvoerder van die Kaapse Wynland-distriksmunisipaliteit, het die brandbestrydingspanne met die nodige lugondersteuning van Henley Air teen sononder daarin geslaag om die brand van strukture en wingerde op die wynlandgoed weg te hou om sodoende verlies aan eiendom en lewensbestaan ​​te voorkom. “Helikopters het tot donker gewerk, maar grondspanne het deur die nag gespook om die brand in bedwang te bring. In die vroeë oggendure het ŉ ligte mis neergedaal en hoewel dit verligting van die hitte gebring het, was die mis te dun om brandbestrydingsaktiwiteite aan te help,” sê Otto. Teen Woensdag vroegoggend was die brandlyn aan die regterflank asook die linkerflank in die kloof in die rigting van die Ou Tolhuis. “Brand- en ses grondspanne sal Woensdag voortgaan met brandbestryding. Lugondersteuning sal ingespan word sodra die mis gelig het.”